Madiba-fliek het gehoor gaandeTwee bemarkingsplakkate van die rolprent ‘n Lokprent van die fliek volg onderaan die berig. Die fliek oor voormalige president Nelson Mandela se lewe het tydens die Toronto Internasionale-filmfees in Kanada vir ŉ 8-minuutlange staande ovasie gesorg. Die fliek, Mandela: Long Walk to Freedom, se première is Saterdag in die Festival-saal van die Roy Thomson Hall by die bekende Toronto-filmfees vertoon en dit het uiters goeie resensies gekry. “Die fliek het ŉ onverwagse 8-minuutlange staande ovasie gekry met ŉ oorweldigende applous,” het die organiseerders Maandagaand in ŉ verklaring gesê. “Die fliek het ook groot opslae op sosiale netwerke gemaak.” Anant Singh, die vervaardiger van die fliek wat ook die regte behou vir die Mandela se outobiografie, Long walk to freedom, waarop die fliek gebaseer is, het gesê die vervaardiging van die fliek was “ŉ lang reistog”. “Ek is oorstelp van vreugde dat dit uiteindelik klaar is. Dit maak die jarelange gewag en harde werk die moeite werd,” het Singh gesê. Singh het met Mandela begin kommunikeer terwyl hy steeds in die tronk was en het in 1996 die regte tot sy outobiografie bekom. Idris Elba vertolk die rol van Mandela en Naomi Harris die rol van Winnie Madikizela-Mandela. Gys de Villiers is as FW de Klerk te sien in die rolprent. Die fliek word op 28 November in Suid-Afrika vrygestel, waarna dit in die res van die wêreld vrygestel gaan word.